CMO รุกเปิดมิติใหม่ธุรกิจ “สื่อบันเทิง” แย้ม Q4 โปรเจกต์เพียบ มั่นใจผลงานสดใส
CMO ส่ง “ซีเอ็ม ไลฟ์” ลุยตลาด Entertainment ต่อเนื่อง ส่งซิกไตรมาส 4 จัดคอนเสิร์ตและเฟสติวัล ออกมาอย่างต่อเนื่องไปถึงปี 66 มั่นใจผลงานสดใส
CMO ส่ง “ซีเอ็ม ไลฟ์” ลุยตลาด Entertainment ต่อเนื่อง ส่งซิกไตรมาส 4 จัดคอนเสิร์ตและเฟสติวัล ออกมาอย่างต่อเนื่องไปถึงปี 66 มั่นใจผลงานสดใส
10 ต.ค. 2565

นายกิติศักดิ์ จำปาทิพย์พงศ์ ประธานเจ้าหน้าที่บริหาร บริษัท ซีเอ็มโอ จำกัด (มหาชน) หรือ CMO เปิดเผยว่า ในไตรมาสที่ 4 เป็นต้นไป จะเห็นภาพของ ซีเอ็มโอ ในธุรกิจ Entertainment ที่ชัดเจนมากยิ่งขึ้นผ่านบริษัท ซีเอ็มไลฟ์ จำกัด ซึ่งเป็นบริษัทในเครือที่ดูแลทางด้านการจัดงาน Entertainment ประเภทต่างๆ โดยเฉพาะในเดือนตุลาคมนี้จะมีคอนเสิร์ตใหญ่ 2 งาน โดยงานแรกเป็นคอนเสิร์ต “อันยอง แบงค็อก อารีน่า เค 2022” &lt;안녕BANGKOK ARENA K 2022&gt; คอนเสิร์ตที่รวมศิลปินไทยและเกาหลีไว้บนเวทีเดียวกัน มี line-up 7 ศิลปินคุณภาพ ฝั่งศิลปินเกาหลี ได้แก่ NCT DREAM, WayV, AKMU, ALICE พร้อมด้วยศิลปินไทย 4EVE, PP-KRIT และ BILLKIN ซึ่งจะจัดขึ้นในวันเสาร์ที่ 15 ตุลาคม 2565 ณ ชาเลนเจอร์ ฮอลล์1 อิมแพ็ค เมืองทองธานี
นอกจากนี้ยังมีคอนเสิร์ตที่บริษัทฯ ร่วมเป็นพาร์ตเนอร์กับ “ทีป๊อป อินคอร์ปอเรชั่น” จัด “T-POP Concert Fest” คอนเสิร์ตครั้งยิ่งใหญ่ที่รวบรวมเหล่าศิลปิน T-Pop ทั่วฟ้าเมืองไทยกว่า 100 ชีวิต ในพื้นที่มากกว่า 40,000 ตารางเมตร พบกัน วันที่ 29-30 ตุลาคมนี้ ณ ศูนย์ประชุมแห่งชาติสิริกิติ์
“สำหรับการจัดคอนเสิร์ต สิ่งที่เราโฟกัสมากที่สุด คือ เรื่องคุณภาพของโชว์ และโปรดักชั่นทั้งหมด ซึ่งเตรียมจัดเต็มระบบภาพแสงเสียงแน่นอน รวมถึงเวที และเอ็ฟเฟกต์ตระการตา คือผู้เข้าร่วมงานจะต้องได้รับประสบการณ์ที่ยอดเยี่ยม และคุ้มค่า ตามเป้าหมายของ บริษัทฯ คือ การสร้างประสบการณ์รูปแบบใหม่ในวงการ Entertainment ให้เป็นที่จดจำทั้งชาวไทย และต่างประเทศ” นายกิติศักดิ์ กล่าว 
อย่างไรก็ดีในไตรมาสที่ 4 เป็นต้นไป บริษัทฯ จะมีงาน คอนเสิร์ตและเฟสติวัล ออกมาอย่างต่อเนื่องไปถึงปีหน้า เชื่อว่าแต่ละโปรเจ็กต์จะสร้างประสบการณ์รูปแบบใหม่ในวงการ Enter-tainment อย่างแน่นอน
นอกจากงานทางด้าน Entertainment ที่เป็นธุรกิจใหม่ที่เติบโตได้ค่อนข้างดีแล้ว ในกลุ่มงานอีเว้นต์ สถานการณ์ในไตรมาส 4 ของปีนี้ มีแนวโน้มเติบโตดีต่อเนื่อง จะเห็นว่ามีบริษัทเอกชนใช้งบการตลาด เพื่อทำแคมเปญต่างๆ หลากหลายรูปแบบ ซึ่งบริษัทฯ ได้รับความไว้วางใจจากลูกค้าให้จัดงานให้อย่างต่อเนื่องครอบคลุมทุกเซ็กเม้นต์ ซึ่งไม่ว่าจะเป็นกลุ่มธุรกิจธนาคาร, กลุ่มธุรกิจอสังหาริมทรัพย์, กลุ่มธุรกิจอาหารและเครื่องดื่ม, กลุ่มธุรกิจยานยนต์ และกลุ่มธุรกิจสื่อสารโทรคมนาคม เป็นต้น จากแผนงานต่างๆ ทั้งงานอีเว้นต์ งานคอนเสิร์ต รวมไปถึงงานด้านเทคโนโลยี ก็มั่นใจว่ารายได้ทั้งปีในปีนี้จะทำได้ตามเป้าหมายที่ตั้งไว้อย่างแน่นอน